Jeremy Hunt
Jeremy Hunt er en fremtrædende britisk konservativ politiker. Han har været medlem af Underhuset i Det Britiske Parlament siden 2005 og har tidligere beklædt en række forskellige ministerposter og ordførerskaber for partiet; herunder den længste periode som sundhedsminister i britisk politisk historie fra 2012-2018 samt en periode som kulturminister og minister for De Olympiske Lege i London 2012.
Det hidtidige højdepunkt i hans politiske karriere var en periode som udenrigsminister i Theresa Mays regering fra 2018-19 efter Boris Johnson trak sig for posten i protest mod Theresa Mays Brexitaftale. Da Theresa May blev tvunget væk fra premierministerposten af sit eget parti i sommeren 2019 stillede han op til formandsvalget men tabte i sidste valgrunde til Boris Johnson, hvorefter han forlod regeringen.
Han kom imidlertid tilbage til regeringen som finansminister den 14. oktober 2022 efter at premierminister Liz Truss fyrede sin finansminister Kwasi Kwarteng efter denne havde haft posten i blot fem uger. Da Rishi Sunak overtog premierministerposten fra Liz Truss den 25. oktober 2022, valgte han at beholde Hunt på posten som finansminister.
Under valgkampen forud for Brexit-folkeafstemningen i 2016 førte han kampagne for britisk forbliven i EU. Efter afstemningen skiftede han mening og blev tilhænger af britisk udtræden.
Jeremy Hunts familie tilhører eliten i Storbritannien og han har været gennem den typiske uddannelse som den baggrund giver adgang til på vejen ind i konservativ politik og parlamentet. Han gik på elitekostskolen Charterhouse og derefter Magdalene College ved universitetet i Oxford, hvor han tog en PPE-bachelorgrad (filosofi, politik, økonomi).